L-aħbar li Deborah Schembri se toħroġ bħala kandidata mal-Partit Laburista ġabet reazzjoni li kollox ma kollox kienet pożittiva. Imma issa rridu naraw x'inhu s-sinjifikat ta' din l-għażla li, fil-fehma tagħna, turi li qed jinbidel ir-riħ u dan se jtajjar li min ma jridx iwettaq ir-rieda tal-poplu. Aħna tal-Mazzun kbar biżżejjed fl-eta' biex niftakru ħafna slogans ta' l-elezzjonijiet passati. Minn "Mit-Tajjeb għall-Aħjar" użat mill-MLP fl-1981, li fil-fatt ġabna agħar milli konna, "Xogħol, Ġustizzja u Liberta'" għall-PN fl-1987, il-"Paċi u Progress" tal-MLP fl-1992 li baqa' ma' wiċċ KMB, "iċ-Ċittadin l-Ewwel" fl-1996 li rebbaħ lil Alfred Sant, sa "Iva flimkien kollox possibbli" għall-PN fl-2008. Pero' l-iktar li forsi jiftakru n-nies mhumiex dawn it-temi politiċi magħmula apposta għall-okkażjoni imma dik il-frażi li tirrifletti ż-żminijiet, bħal KBM 610 (għax Karmenu Mifsud Bonnici daħal fil-Parlament mingħajr elezzjoni), ir-Riħ tal-Bidla, Eddie Fiduċja, Ħbieb tal-Ħbieb, GonziPN eċċ eċċ. U min ma jiftakarx iż-żfin tal-Macarena fl-1996? Wieħed minn dan nistgħu nisselfuhom għaż-żminijiet tal-lum: ir-Riħ tal-Bidla. U Deborah Schembri, meta ħabbret li se toħroġ kandidata mal-Partit Laburista fl-elezzjoni ġenerali li jmiss (li taf tkun ħafna eqreb milli qed naħsbu), żiedet mal-qawwa ta' dan ir-riħ tal-bidla. Mingħajr ebda dubju Deborah kienet l-istilla wara l-kampanja ta' l-IVA. Din l-avukat li tfihem bil-kwiet u bil-paċenzja kollha, bi kliem sempliċi u mingħajr kliem misluf mit-Taljan, li kapaċi tisma' u tifhem ukoll, żgur se tkun assett kbir għall-Partit Laburista. Kien ironikament waqt dibattitu ma' Deborah li tal-LE għad-divorzju ħarġu bil-famuża "size 10" tan-nisa li jiġu divorzjati mir-raġel għax ma jibqgħux irqaq u ħelwin. U aħna tal-Mazzun ikollna nammettu li minn dejjem kellna soft spot għal din il-mara, li qisniha bħala kapaċi ħafna u għandha x'toffri. U meta tkeċċiet mit-Tribunal tal-Knisja bejn iddispjaċiena għax kienet qed tagħmel xogħol siewi mal-koppji hemm u bejn għedna li aħjar hekk għaliex ma ridnihix tkompli taħdem ma' min kien qed jhedded bl-Infern u d-Dnub Mejjet. Jidher li Deborah ġejja minn familja Nazzjonalista u li l-karattru tagħha jgħidilha li lesta tirsisti għal dak li temmen fih. Malta żgur li għandha bżonn politiċi b'dawn il-karatteristiċi għal milli jidher twikkejna bi skoss ministri bla sinsla li jużaw l-iskuża tal-kuxjenza filwaqt li jieħdu żjidiet oxxeni fil-paga. Fil-passat l-aħjar nies kienu jmorru għan-naħa tal-PN. Issa jidher li l-PL sar iktar attraenti, u wara Deborah Schembri jaf ikun hemm nies oħrajn li jagħmlu hekk. Forsi Jeffrey Pullicino Orlando? Improbabbli. Pero' d-deċiżjoni ta' Deborah, li Jefrey Pullicino Orlandi ddispjaċih li ħadet għax għażlet lil-Labour flok il-PN, hija ħafna iktar importanti milli jidher. Li protagonista tal-kampanja tar-referendum tagħżel il-Partit Laburista li ħalla f'idejn il-kuxjenza tan-nies kif jivvutaw u mingħajr ma ħa pożizzjoni uffiċjali favur jew kontra kif għamel il-PN, jidher li niżlet għasel mal-liberali Maltin. L-indħil tal-Knisja u l-imġieba tal-PN qisu partit konfessjonali kien jonqos biex ħafna nies jiddarrsu mill-PN. L-istqarrijiet ta' ċerti deputati u ministri Nazzjonalisti li se jivvutaw kontra l-liġi tad-divorzju kien jonqos biex in-nies jirrabjaw iktar. Ir-rabja tan-nies, espressa b'mod elokwenti ħafna fuq il-websajts ta' l-aħbarijiet Maltin u fuq il-Facebook, li beda jonfoħ ir-riħ tal-bidla, u nefaħ waħda kbira bir-riżultat tar-referendum. U l-ġranet ta' wara r-referendum koplew iżidu mal-qawwa tar-riħ. L-għażla ta' Deborah li tmur mal-Partit Laburista hija turija li dan ir-riħ se jtajjar min-nofs lil min ma jridx jagħraf id-deċizjoni tal-poplu u joqgħod jagħmel il-kalkoli politiċi u jdur mal-lewża f'tentattiv li ma jilqa' lir-riħ. Imma issa jidher tard wisq.
Deborah żżid mar-Riħ tal-Bidla